**NOTĂ INFORMATIVĂ**

**la proiectul hotărârii Guvernului cu privire la Comisia mixtă pentru stabilirea prețurilor la bunurile din rezervele de stat și de mobilizare**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul a fost elaborat de Ministerul Afacerilor Interne |
| **2. Condiţiile ce au impus elaborarea proiectului de act normativ şi finalităţile urmărite** |
| Proiectul hotărârii Guvernului a fost elaborat în temeiul art.3 alin.(1) lit. c) și art.22 din Legea nr.104/2020 cu privire la rezervele de stat și de mobilizare și face parte din mecanismul de implementare a prevederilor acesteia. De asemenea, elaborarea și aprobarea Regulamentului Comisiei mixte pentru stabilirea preţurilor la bunurile din rezervele de stat şi de mobilizare este prevăzută în Planul de acțiuni a Guvernului pentru anii 2020-2023, aprobat prin Hotărârea Guvernului nr. 636/2019 (Obiectivul 2.17, acțiunea 2.17.3).  Proiectul are drept scop sporirea eficacității practice la stabilirea și aplicarea prețurilor pentru bunurile materialedin rezervele de stat și de mobilizare, în vederea neadmiterii pierderilor la eliberarea și completarea stocurilor acestora.  Instituirea unui mecanism de stabilire a prețurilor este condiționată de situația creată în domeniu, când bunurile stocate în rezervele de stat și de mobilizare au fost luate la evidență la prețuri corespunzătoare situației economice, dar care, la moment, constituie un preț prea mic în raport cu calitatea acestora. În cazul eliberării bunurilor materiale, în scopul intervenției statului pentru protecția populației sau lichidarea consecinţelor unor situaţii excepţionale, costul acestora este acoperit din bugetul de stat, iar Agenția Rezerve Materiale utilizează aceste surse financiare pentru achiziționarea unor bunuri noi, de calitate, corespunzătoare normelor și standardelor tehnice instituite, în vederea completării stocurilor. Conjunctura pieței determină preţuri disproporționale în raport cu cele de evidență, iar rezervele de stat și de mobilizare nu pot fi reîntregite dacă bunurile sunt eliberate la acest preț. Caracterul, importanța şi destinația rezervelor de stat şi de mobilizare impune achiziționarea unor bunuri de înaltă calitate, astfel, deciziile Comisiei mixte vor contribui la reîntregirea stocurilor rezervelor de stat și de mobilizare cu bunuri de calitate corespunzătoare, stocarea și eliberarea bunurilor în/din rezervele de stat şi de mobilizare realizându-se la preţuri de piaţă.  Totodată, Comisia mixtă va decide asupra stabilirii prețurilor la bunurile confiscate destinate completării în rezerva de stat, enumerate în anexa 15 la Hotărârea Guvernului nr.972/2001 pentru aprobarea Regulamentului cu privire la modul de evidenţă, evaluare şi vânzare a bunurilor confiscate, fără stăpân, sechestrate, uşor alterabile sau cu termen de păstrare limitat, a corpurilor delicte, a bunurilor trecute în posesia statului cu drept de succesiune şi a comorilor, precum și modalitatea de stabilire a prețurilor reduse la bunurile din rezerva de stat și de mobilizare.  Proiectul urmează să intre în vigoare la data publicării în Monitorul Oficial al Republicii Moldova, deoarece, potrivit Planului de acțiuni a Guvernului pentru anii 2020-2023 acesta urmează să fie aprobat până în luna decembrie 2020. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are drept scop armonizarea legislației naționale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Obiectivul principal al proiectului constă în instituirea unei Comisii mixte constituită din reprezentanții instituțiilor publice (Agenția Rezerve Materiale din subordinea Ministerului Afacerilor Interne, Ministerul Economiei și Infrastructurii și Ministerul Finanţelor), care va stabili prețurile la bunurile din rezervele de stat și de mobilizare.  Astfel, prin *proiectul hotărârii Guvernului cu privire la Comisia mixtă pentru stabilirea prețurilor la bunurile din rezervele de stat și de mobilizare* se aprobă componența Comisiei mixte (anexa nr. 1), Regulamentul de activitate a acesteia (anexa nr. 2) și Regulamentul privind modul de stabilire și aplicare a preţurilor la bunurile destinate stocării și eliberării în/din rezervele de stat şi de mobilizare (anexa nr. 3).  Regulamentul de activitate al Comisiei mixte stabilește atribuțiile și organizarea activității acesteia, drepturile și obligațiile membrilor, precum și atribuțiile președintelui și secretarului Comisiei mixte.  Suplimentar, reieșind din specificul domeniului de activitate a Comisiei mixte, calitatea de membru al acesteia impune cerința de a dispune de dreptul de acces la secretul de stat și deținerea certificatului eliberat de subdiviziunea interioară de protecție a informațiilor atribuite la secretul de stat, fapt prevăzut în proiectul Regulamentului de activitate.  Comisia mixtă urmează să fie un organ colegial, independent, care se va întruni ori de câte ori va fi necesar, dar nu mai puțin de o dată în trimestru, iar în situații de maximă urgență, imediat după dispunerea Primului-ministru de eliberare a bunurilor materiale din rezervele de stat și de mobilizare.  De asemenea, Comisia mixtă se va întruni în mod prioritar în cazul în care Agenția Rezerve Materiale solicită examinarea stabilirii unor prețuri reduse în raport cu cele de evidență și cele libere de piață, în cazul în care eliberarea bunurilor din rezervele de stat şi de mobilizare nu se poate realiza, din cauza conjuncturii de piaţă, normă care implementează prevederile alin.(2) al art.22 din Legea nr.104/2020 cu privire la rezervele de stat și de mobilizare.  Subsecvent, Comisia mixtă urmează să stabilească prețurile la bunurile din rezervele de stat și de mobilizare în conformitate cu Regulamentul privind modul de stabilire și aplicare a prețurilor la bunurile destinate stocării și eliberării în/din rezervele de stat şi de mobilizare (anexa nr. 3). Regulamentul respectiv este elaborat în conformitate cu Legea nr.104/2020 cu privire la rezervele de stat şi de mobilizare, Legea nr.231/2010 cu privire la comerțul interior, Codul Fiscal, Hotărârea Guvernului nr.603/1997 despre aprobarea Regulamentului privind formarea preţurilor la medicamente şi alte produse farmaceutice şi parafarmaceutice, Hotărârea Guvernului nr.972/2001 pentru aprobarea Regulamentului cu privire la modul de evidență, evaluare şi vânzare a bunurilor confiscate, fără stăpân, sechestrate uşor alterabile sau cu termen de păstrare limitat, a corpurilor delicte, a bunurilor trecute în posesia statului cu drept de succesiune şi a comorilor. De asemenea, acesta reglementează care sunt sursele de informaţie despre preţurile curente și procedura de stabilire și aplicare a prețurilor.  În context, de menționat că, la produsele farmaceutice, prețurile urmează să fie stabilite în conformitate cu Catalogul național de prețuri de producător la medicamente, elaborat de Agenția Medicamentului și Dispozitivelor Medicale, iar prețurile de stocare se vor stabili la bunurile materiale destinate pentru completarea rezervei de stat și de mobilizare provenite din ajutoare umanitare, filantropie și donație, precum și bunurile transmise de către Serviciul Fiscal de Stat în conformitate cu prevederile Hotărârii Guvernului nr.972/2001.  Adițional, proiectul Regulamentului prevede cotele care se vor aplica la stabilirea prețurilor reduse pentru bunurile eliberate din rezervele de stat și de mobilizare, în cazul în care eliberarea bunurilor din rezervele de stat şi de mobilizare nu se poate realiza din cauza conjuncturii de piaţă. |
| **5. Fundamentarea economico-financiară** |
| Adoptarea și implementarea proiectului nu necesită alocarea resurselor financiare suplimentare de la bugetul de stat. |
| **6. Modul de încorporare a actului în cadrul normativ în vigoare** |
| Proiectul hotărârii de Guvern este elaborat în temeiul art. 3 și art. 22 din Legea nr.104/2020 cu privire la rezervele de stat și de mobilizare și se încadrează în cadrul normativ de implementare a prevederilor acesteia.  Urmare aprobării prezentului proiect nu va fi necesară modificarea şi completarea altor acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional și actele normative în domeniul transparenței în procesul decizional, anunțul privind inițierea elaborării proiectului, proiectul definitivat urmare avizării interne și nota informativă la acesta, au fost plasate pe pagina web oficială a Ministerului Afacerilor Interne (www.mai.gov.md), precum și pe portalul [www.particip.gov.md](http://www.particip.gov.md).  Proiectul urmează a fi examinat şi avizat de autoritățile interesate. |
| **8. Constatările expertizei juridice** |
| Proiectul urmează să fie expediat Ministerului Justiției pentru a fi supus expertizei juridice. |
| **9. Constatările expertizei anticorupție** |
| Proiectul urmează să fie expediat Centrului Național Anticorupție pentru a fi supus expertizei anticorupție. |

**Secretar general al ministerului Ianuș ERHAN**